text:
дерогации от това законодателство като мярка за насърчаване на търговията или на установяването, придобиването, разширяването или запазването на инвестиция или инвеститор на своята територия.
 3. Страните не могат да се въздържат от ефективното прилагане на своето законодателство в областта на околната среда и трудовата заетост чрез постоянно или повтарящо се действие или бездействие като средство за насърчаване на търговията или инвестициите.
 Член 372
 Научни данни
 При изготвянето и прилагането на мерки за защита на околната среда или на трудовите условия, които мерки могат да засегнат търговията или инвестициите, страните вземат предвид наличните научни и технически данни, както и съответните международни стандарти, насоки или препоръки, ако такива съществуват, включително и принципа на предпазливост.
 Член 373
 Прозрачност
 В съответствие с вътрешното си законодателство и с глава 12 (Прозрачност) от дял V (Търговия и свързани с търговията въпроси) от настоящото споразумение всяка от страните гарантира, че всяка мярка за защита на околната среда или на трудовите условия, която може да засегне търговията или инвестициите, се разработва, въвежда и прилага по прозрачен начин, с надлежно оповестяване и обществени консултации и с подходящо и навременно информиране на недържавните участници и консултации с тях.
 Член 374
 Преглед на въздействието върху устойчивото развитие
 Страните се ангажират да извършват преглед, контрол и оценка на въздействието върху устойчивото развитие вследствие прилагането на дял V (Търговия и свързани с търговията въпроси) от настоящото споразумение, като използват своите съответни процедури за участие и своите институции, както и установените по силата на настоящото споразумение такива, например чрез свързани с търговията оценки на въздействието върху устойчивото развитие.
 Член 375
 Съвместна работа в областта на търговията и устойчивото развитие
 Страните признават важността на това да работят заедно по свързаните с търговията аспекти на политиките в областта на околната среда и трудовата заетост с оглед на постигането на целите на дял V (Търговия и свързани с търговията въпроси) от настоящото споразумение. Те могат да си сътрудничат, inter alia, в следните области:
 а)
 аспектите на търговията и устойчивото развитие, свързани с трудовата заетост или околната среда, в рамките на международните форуми, сред които по-специално СТО, МОТ, Програмата на ООН по околната среда и многостранните споразумения в областта на околната среда;
 б)
 методологиите и индикаторите за оценките на въздействието на търговията върху устойчивото развитие;
 в)
 въздействието, което разпоредбите и стандартите в областта на трудовата заетост и околната среда оказват върху търговията и инвестициите, както и въздействието, което правилата в областта на търговията и инвестициите оказват върху законовите актове в областта на трудовата заетост и околната среда, включително и върху изработването на разпоредби и политики в областта на трудовата заетост и околната среда;
 г)
 положителните и отрицателните последици от прилагането на дял V (Търговия и свързани с търговията въпроси) от настоящото споразумение по отношение на устойчивото развитие и начините съответно за тяхното подсилване, предотвратяване или смекчаване, като се отчитат също така оценките на въздействието върху устойчивото развитие, извършени от някоя от страните или от двете страни;
 д)
 насърчаването на ратифицирането и на ефективното прилагане на основните, приоритетните и другите актуални конвенции на МОТ и на многостранните споразумения в


text:
областта на околната среда, които са от значение в контекста на търговията;
 е)
 насърчаването на частните и публичните схеми за сертифициране, проследяване и етикетиране, в т.ч и за екомаркировка;
 ж)
 насърчаването на корпоративната социална отговорност, например чрез действия за повишаване на осведомеността относно международно приетите насоки и принципи, за придържане към тях, за прилагането им и за предприемането на последващи мерки;
 з)
 свързаните с търговията аспекти на Програмата на МОТ за достоен труд, включително относно взаимовръзката между търговията и пълната и продуктивна трудова заетост, адаптирането на пазара на труда, основните стандарти в областта на трудовата заетост, статистиката в областта на трудовата заетост, развитието на човешките ресурси и ученето през целия живот, социалната закрила и социалното приобщаване, социалния диалог и равенството на половете;
 и)
 свързаните с търговията аспекти на многостранните споразумения в областта на околната среда, включително митническото сътрудничество;
 й)
 свързаните с търговията аспекти на настоящия и бъдещия международен режим в областта на изменението на климата, включително и начините за насърчаване на технологии с ниски нива на въглеродни емисии и енергийна ефективност;
 к)
 свързаните с търговията мерки за насърчаване на опазването и устойчивото ползване на биологичното разнообразие;
 л)
 свързаните с търговията мерки за борба с обезлесяването, включително чрез справяне с проблемите, свързани с незаконната сеч; и
 м)
 свързаните с търговията мерки за насърчаване на практиките за устойчив риболов и търговията с рибни продукти, които са обект на устойчиво управление.
 Член 376
 Институционални и надзорни механизми
 1. Всяка от страните определя служба в рамките на своята администрация, която да изпълнява функцията на звено за контакт с другата страна за целите на прилагането на настоящата глава.
 2. Създава се Подкомитет по търговия и устойчиво развитие. Той докладва за своята дейност на Комитета за асоцииране в състав „Търговия“, определен в член 438, параграф 4 от настоящото споразумение. В състава му влизат висши служители от администрациите на всяка от страните.
 3. Подкомитетът по търговия и устойчиво развитие провежда заседания през първата година след датата на влизане в сила на настоящото споразумение, а след това — в зависимост от нуждите, за да следи за прилагането на настоящата глава, включително и за дейностите по сътрудничество, предприети съгласно член 375 от настоящото споразумение. Подкомитетът изготвя свой процедурен правилник.
 4. Всяка от страните свиква нова(и) вътрешна(и) консултативна(и) група(и) или провежда консултации със съществуваща(и) вътрешна(и) консултативна(и) група(и) по въпросите на устойчивото развитие, чиято функция е да предоставя съвети относно въпроси, свързани с настоящата глава. Тази(тези) група(и) може(могат) да представя(т) становища или да отправя(т) препоръки относно прилагането на настоящата глава, в това число по собствена инициатива.
 5. В състава на вътрешната(ите) консултативна(и) група(и) влизат независими представителни организации на гражданското общество при балансирано представителство на заинтересованите кръгове от икономическия, социалния и екологичния сектор, включително, наред с останалите, организации на работодателите и на работниците, неправителствени организации, икономически групировки, както и други имащи отношение заинтересовани страни.
 Член 377
 Съвместен форум за диалог с гражданското общество
 1. Страните подпомагат изграждането на съвместен форум с организациите на гражданското общество, установени на тяхна територия, включително с членовете на техните вътрешни консултативни групи и с широката общественост, с

type: contracts

jurisdiction: EU


text:
цел провеждане на диалог относно свързаните с устойчивото развитие аспекти на настоящото споразумение. Страните насърчават балансираното представителство на съответните интереси, включително на независимите представителни организации на работодателите, на работниците, на интересите в сектора на околната среда и интересите на икономическите групировки, както и на други имащи отношение заинтересовани страни, по целесъобразност.
 2. Съвместният форум за диалог с гражданското общество провежда заседанията си веднъж годишно, освен ако страните са уговорили друго. Страните се споразумяват относно работата на съвместния форум за диалог с гражданското общество не по-късно от една година след влизането в сила на настоящото споразумение.
 3. Страните представят актуална информация относно прилагането на настоящата глава на съвместния форум за диалог с гражданското общество. Становищата и вижданията на съвместния форум за диалог с гражданското общество се представят на страните и стават обществено достояние.
 Член 378
 Консултации на правителствено равнище
 1. За всички въпроси, произтичащи от настоящата глава, страните използват единствено процедурите, предвидени в настоящия член и в член 379 от настоящото споразумение.
 2. Една от страните може да поиска да се консултира с другата страна относно всички въпроси, произтичащи от настоящата глава, като предаде писмено искане на звеното за контакт на другата страна. В искането проблемът се излага ясно, като се определя спорният въпрос и се прави кратко резюме на претенциите във връзка с настоящата глава. Консултациите започват незабавно след подаването на искане за консултация от някоя от страните.
 3. Страните полагат всички усилия да постигнат взаимно удовлетворяващо решение на въпроса. Страните вземат предвид дейностите на МОТ или на съответните многостранни екологични организации или органи с цел насърчаване на засилено сътрудничество и съгласуваност между работата на страните и тези организации. В случаите когато е уместно, страните могат да търсят съвет от тези организации или органи, или от всяко лице или орган, които смятат за подходящи, за да разгледат изчерпателно въпроса.
 4. Ако някоя от страните счита, че въпросът изисква допълнително обсъждане, тази страна може да поиска свикването на Подкомитета по търговия и устойчиво развитие с цел разглеждане на въпроса, като предаде писмено искане на звеното за контакт на другата страна. Подкомитетът се свиква незабавно и се стреми да договори решение на въпроса.
 5. Когато е целесъобразно, този подкомитет може да потърси съвет от вътрешната(ите) консултативна(и) група(и) на едната от страните или на двете страни, или друг вид експертна помощ.
 6. Всяко решение на въпроса, до което достигнат консултиращите се страни, става обществено достояние.
 Член 379
 Експертна комисия
 1. Всяка от страните може да поиска, 90 дни след предаването на искането за консултации съгласно член 378, параграф 2 от настоящото споразумение, да бъде свикана експертна комисия с цел разглеждане на въпрос, който не е бил разрешен в задоволителна степен чрез консултации на правителствено равнище.
 2. Прилагат се разпоредбите, посочени в подраздел 1 и подраздел 3 от раздел 3 и в член 406 от глава 14 (Уреждане на спорове) от дял V (Търговия и свързани с търговията въпроси) от настоящото споразумение, както и процедурният правилник, установен в приложение XXXIII към настоящото споразумение, и кодексът за поведение на арбитрите и медиаторите („кодексът за поведение“),


text:
установен в приложение XXXIV към настоящото споразумение, освен ако в настоящия член е предвидено друго.
 3. По време на първото си заседание след влизането в сила на настоящото споразумение Подкомитетът по търговия и устойчиво развитие съставя списък от най-малко 15 лица, които желаят и могат да изпълняват функцията на експерти в процедурите на експертната комисия. Всяка от страните предлага най-малко пет лица, които да изпълняват функцията на експерти. Страните също така избират най-малко пет лица, които не са граждани на нито една от тях и които могат да изпълняват функцията на председател на експертната комисия. Подкомитетът по търговия и устойчиво развитие следи за това списъкът да се поддържа винаги на това равнище.
 4. В посочения в параграф 3 списък се включват лица, които имат специализирани знания или експертен опит в застъпената в настоящата глава проблематика, свързана с правото, трудовата заетост или околната среда, или в областта на уреждането на спорове във връзка с международни споразумения. Тези лица са независими, изпълняват функциите си в качеството си на частни лица, не приемат инструкции от нито една организация или правителство по отношение на спорния въпрос, нито пък са свързани с правителството на някоя от страните, и спазват кодекса за поведение, установен в приложение XXXIV към настоящото споразумение.
 5. При произтичащи от настоящата глава въпроси в състава на експертната комисия влизат експерти от списъка, посочен в параграф 3 от настоящия член, съгласно член 385 от настоящото споразумение и правило 8 от процедурния правилник, установен в приложение XXXIII към настоящото споразумение.
 6. Експертната комисия може да търси информация и съвети от едната или от другата страна, от вътрешната(ите) консултативна(и) група(и) или от всеки друг източник, който счита за целесъобразен. При въпроси, свързани със спазването на многостранните споразумения, които са посочени в членове 365 и 366 от настоящото споразумение, експертната комисия следва да търси информация и съвети от органите на МОТ или на многостранните споразумения в областта на околната среда.
 7. Експертната комисия представя своя доклад на страните съгласно съответните процедури, установени в глава 14 (Уреждане на спорове) от дял V (Търговия и свързани с търговията въпроси) от настоящото споразумение. В този доклад се излагат фактическите констатации, приложимостта на съответните разпоредби и основните мотиви за всички направени в него констатации и препоръки. Страните правят доклада обществено достояние в срок от 15 дни след неговото представяне.
 8. Страните обсъждат мерките, които е целесъобразно да бъдат предприети, като вземат предвид доклада и препоръките на експертната комисия. Засегнатата страна уведомява своята (своите) консултативна(и) група(и) и другата страна относно решенията си за всяко действие или всяка мярка, което (която) ще предприеме, не по-късно от три месеца след публичното оповестяване на доклада. Подкомитетът по търговия и устойчиво развитие следи за изпълнението на мерките, които се основават на доклада и на препоръките на експертната комисия. В тази връзка консултативните органи и съвместният форум за диалог с гражданското общество могат да представят становища пред Подкомитета по търговия и устойчиво развитие.
 ГЛАВА 14
 Уреждане на спорове
 Раздел 1
 Цел и приложно поле
 Член 380
 Цел
 Целта на настоящата глава е да се създаде ефективен


text:
и ефикасен механизъм за предотвратяване и уреждане на всякакви спорове между страните относно тълкуването и прилагането на дял V (Търговия и свързани с търговията въпроси) от настоящото споразумение с оглед на това при възможност да се постигне взаимно приемливо решение.
 Член 381
 Приложно поле
 Настоящата глава се прилага по отношение на всички спорове относно тълкуването и прилагането на разпоредбите от дял V (Търговия и свързани с търговията въпроси) от настоящото споразумение, освен ако е предвидено друго.
 Раздел 2
 Консултации и медиация
 Член 382
 Консултации
 1. Страните полагат усилия да разрешат всички спорове, посочени в член 381 от настоящото споразумение, като започват добросъвестни консултации с цел постигане на взаимно приемливо решение.
 2. Всяка от страните може да поиска провеждане на консултации, като изпрати писмено искане до другата страна с копие до Комитета за асоцииране в състав „Търговия“, определен в член 438, параграф 4 от настоящото споразумение, като мотивира своето искане, включително и чрез посочване на спорната мярка и на разпоредбите, посочени в член 381 от настоящото споразумение, които тя счита за приложими.
 3. Консултациите се провеждат в срок до 30 дни след датата на получаване на искането и на територията на страната, към която е отправено искането, освен ако страните са уговорили друго. Консултациите се считат за приключени след изтичане на 30 дни от датата на получаване на искането, освен ако двете страни решат да ги продължат. Консултациите, особено цялата оповестена информация и становищата, изразени от страните по време на консултациите, са с поверителен характер и не нарушават правата на никоя от страните във всякакви по-нататъшни процедури.
 4. Консултациите по неотложни въпроси, включително по тези, които са свързани с нетрайни стоки или сезонни стоки или услуги, се провеждат в срок от 15 дни след датата, на която получилата искането страна го е получила, и се считат за приключени след изтичане на тези 15 дни, освен ако двете страни решат да продължат консултациите.
 5. Ако страната, към която е отправено искането, не отговори на искането за консултации в срок от десет дни след датата на получаването му, или ако консултациите не се проведат в сроковете, определени съответно в параграф 3 или в параграф 4 от настоящия член, или ако страните се споразумеят да не провеждат консултации, или ако консултациите са приключили, без да е постигнато взаимно приемливо решение, страната, която е поискала консултации, може да прибегне до член 384 от настоящото споразумение.
 6. В хода на консултациите всяка от страните посочва достатъчно фактически данни, за да даде възможност за цялостно разглеждане на начина, по който спорната мярка би могла да засегне функционирането и прилагането на настоящото споразумение.
 7. Когато консултациите се отнасят до транспортирането на енергийни стоки по мрежи и една от страните счита решението на спора за неотложно поради цялостно или частично прекъсване на транспортирането на природен газ, нефт или електроенергия между страните, консултациите се провеждат в срок до три дни след датата на подаване на искането и се считат за приключени три дни след датата на подаване на искането, освен ако двете страни се споразумеят да продължат консултациите.
 Член 383


text:
Медиация
 Всяка страна може да отправи искане до другата страна за започване на процедура по медиация във връзка с всяка мярка, която засяга неблагоприятно търговията или инвестициите между страните, съгласно приложение XXXII към настоящото споразумение.
 Раздел 3
 Процедури по уреждане на спорове
 Подраздел 1
 Арбитражно производство
 Член 384
 Започване на арбитражното производство
 1. Когато страните не успеят да решат спора посредством консултации, както е предвидено в член 382 от настоящото споразумение, страната, която е поискала консултации, може да поиска образуването на арбитражен съд в съответствие с настоящия член.
 2. Искането за образуване на арбитражен съд се отправя в писмен вид до другата страна и до Комитета за асоцииране в състав „Търговия“, определен в член 438, параграф 4 от настоящото споразумение. В искането си страната ищец посочва спорната мярка и обяснява защо тази мярка не съответства на разпоредбите, посочени в член 381 от настоящото споразумение, така че да изложи достатъчно ясно правното основание за иска.
 Член 385
 Образуване на арбитражния съд
 1. Арбитражният съд се състои от трима арбитри.
 2. В срок от десет дни от датата, на която страната ответник е получила искането за образуване на арбитражен съд, страните провеждат консултации с оглед на постигането на споразумение относно състава на арбитражния съд.
 3. В случай че страните не могат да се споразумеят за състава на арбитражния съд в срока, посочен в параграф 2 от настоящия член, всяка от страните може да назначи арбитър от своя подсписък, изготвен съгласно член 404 от настоящото споразумение, в срок от пет дни след изтичането на срока, установен в параграф 2 от настоящия член. Ако някоя от страните не назначи арбитър, по искане на другата страна арбитърът се избира чрез жребий от председателя на Комитета за асоцииране в състав „Търговия“, определен в член 438, параграф 4 от настоящото споразумение, или от представител на председателя, измежду членовете на подсписъка на тази страна, включен в списъка, изготвен съгласно член 404 от настоящото споразумение.
 4. Освен ако страните постигнат споразумение относно председателя на арбитражния съд в срока, определен в параграф 2 от настоящия член, по искане на която и да е от страните председателят на Комитета за асоцииране в състав „Търговия“ или представителят на председателя избира чрез жребий председателя на арбитражния съд измежду членовете на подсписъка с председатели, включен в списъка, изготвен съгласно член 404 от настоящото споразумение.
 5. Председателят на Комитета за асоцииране в състав „Търговия“ или представителят на председателя избира арбитрите в срок от пет дни от искането, подадено от която и да е от страните и посочено в параграфи 3 и 4.
 6. Датата на образуване на арбитражния съд е датата, на която последният от тримата избрани арбитри приеме назначението съгласно процедурния правилник, установен в приложение XXXIII към настоящото споразумение.
 7. Ако никой от списъците, предвидени в член 404 от настоящото споразумение, не е съставен към момента на подаване на искане по силата на параграфи 3 и 4 от настоящия член или не съдържа достатъчен брой имена към този момент, арбитрите се избират чрез жребий измежду лицата, които са били официално предложени от едната страна


text:
или и от двете страни.
 8. Освен ако страните са уговорили друго, при спор, отнасящ се до глава 11 (Свързана с търговията енергетика) от дял V (Търговия и свързани с търговията въпроси) от настоящото споразумение, който една от страните счита за неотложен поради цялостно или частично прекъсване на транспортирането на природен газ, нефт или електроенергия между страните или опасност от такова прекъсване, се прилагат параграф 3, второто изречение и параграф 4, без да се прибягва до параграф 2, като срокът по параграф 5 е два дни.
 Член 386
 Предварително решение за неотложност
 Ако някоя от страните поиска това, в срок от десет дни от своето образуване арбитражният съд се произнася с предварително решение за това дали смята случая за неотложен.
 Член 387
 Доклад на арбитражния съд
 1. Арбитражният съд представя на страните междинен доклад, съдържащ неговите фактически констатации, приложимостта на съответните разпоредби и основните мотиви за всички направени от него констатации и препоръки, не по-късно от 90 дни след датата на образуване на арбитражния съд. Когато счита, че този срок не може да бъде спазен, председателят на арбитражния съд уведомява писмено страните и Комитета за асоцииране в състав „Търговия“, определен в член 438, параграф 4 от настоящото споразумение, като посочва причините за закъснението и датата, на която арбитражният съд предвижда да представи своя междинен доклад. При никакви обстоятелства междинният доклад не може да бъде представен по-късно от 120 дни след датата на образуване на арбитражния съд.
 2. В срок от 14 дни от представянето на доклада всяка от страните може да подаде писмено искане до арбитражния съд за преразглеждане на конкретни аспекти от междинния доклад.
 3. При неотложни случаи, включително при такива, които са свързани с нетрайни стоки или сезонни стоки или услуги, арбитражният съд полага максимални усилия, за да представи своя междинен доклад в срок от 45 дни след датата на образуване на арбитражния съд и при всички случаи — не по-късно от 60 дни след тази дата. В срок от 7 дни от представянето на междинния доклад всяка от страните може да подаде писмено искане до арбитражния съд за преразглеждане на конкретни аспекти от междинния доклад.
 4. След като разгледа всички писмени коментари на страните, свързани с междинния доклад, арбитражният съд може да измени своя доклад и да проведе допълнителни проучвания, ако счита това за целесъобразно. В констатациите в окончателното решение на арбитражния съд се обсъждат в достатъчна степен доводите, представени на етапа на междинния преглед, и се дава ясен отговор на въпросите и становищата на страните.
 5. При спор, отнасящ се до глава 11 (Свързана с търговията енергетика) от дял V (Търговия и свързани с търговията въпроси) от настоящото споразумение, който една от страните счита за неотложен поради цялостно или частично прекъсване на транспортирането на природен газ, нефт или електроенергия между страните или опасност от такова прекъсване, междинният доклад се представя 20 дни след датата на образуване на арбитражния съд, като всяко искане по силата на параграф 2 от настоящия член се прави в срок от пет дни от представянето на доклада в писмен вид. Арбитражният съд


text:
може също така да реши да не представя междинен доклад.
 Член 388
 Помирителна процедура при неотложни спорове по енергийни въпроси
 1. При спор, отнасящ се до глава 11 (Свързана с търговията енергетика) от дял V (Търговия и свързани с търговията въпроси) от настоящото споразумение, който една от страните счита за неотложен поради цялостно или частично прекъсване на транспортирането на природен газ, нефт или електроенергия между страните или опасност от такова прекъсване, едната или другата страна може да поиска председателят на арбитражния съд да поеме функцията на помирител във връзка с всички въпроси по спора, като отправи искане до арбитражния съд.
 2. Помирителят се стреми към постигането на съгласувано решение на спора или се стреми да постигне споразумение по процедурата за решаването му. Ако в срок от 15 дни от назначаването си помирителят не е успял да постигне такова споразумение, помирителят препоръчва решение на спора или процедура за неговото решаване и постановява решение относно реда и условията, които трябва да се спазват, посочвайки начална дата за това, докато не бъде решен спорът.
 3. Страните и субектите под техния контрол или юрисдикция се съобразяват с препоръките относно реда и условията по параграф 2 в продължение на три месеца, считано от датата на постановяване на решението на помирителя, или до решаването на спора, в зависимост от това кое настъпи по-рано.
 4. Помирителят спазва кодекса за поведение, установен в приложение XXXIV към настоящото споразумение.
 Член 389
 Обявяване на решението на арбитражния съд
 1. Арбитражният съд обявява окончателното си решение на страните и на Комитета за асоцииране в състав „Търговия“, определен в член 438, параграф 4 от настоящото споразумение, в срок от 120 дни след датата на образуване на арбитражния съд. Когато счита, че този срок не може да бъде спазен, председателят на арбитражния съд уведомява писмено страните и Комитета за асоцииране в състав „Търговия“, като посочва причините за закъснението и датата, на която арбитражният съд предвижда да обяви своето решение. При никакви обстоятелства решението не може да бъде обявено по-късно от 150 дни след датата на образуване на арбитражния съд.
 2. При неотложни случаи, включително при такива, които са свързани с нетрайни стоки или сезонни стоки или услуги, арбитражният съд полага максимални усилия, за да обяви своето решение в срок от 60 дни след датата на образуването си. При никакви обстоятелства решението не може да бъде обявено по-късно от 75 дни след датата на образуване на арбитражния съд.
 3. При спор, отнасящ се до глава 11 (Свързана с търговията енергетика) от дял V (Търговия и свързани с търговията въпроси) от настоящото споразумение, който една от страните счита за неотложен поради цялостно или частично прекъсване на транспортирането на природен газ, нефт или електроенергия между страните или опасност от такова прекъсване, арбитражният съд обявява своето решение в срок от 40 дни след датата на образуването си.
 Подраздел 2
 Изпълнение
 Член 390
 Изпълнение на решението на арбитражния съд
 Страната ответник взема необходимите мерки за незабавното и добросъвестно изпълнение на решението на арбитражния съд.
 Член 391
 Разумен срок за изпълнение
 1. Ако не е възможно решението да бъде


text:
изпълнено незабавно, страните полагат усилия, за да договорят срока, в който да изпълнят решението. В такъв случай, не по-късно от 30 дни след като на страните бъде обявено решението на арбитражния съд, страната ответник уведомява страната ищец, както и Комитета за асоцииране в състав „Търговия“, определен в член 438, параграф 4 от настоящото споразумение, за срока, който ще ѝ бъде необходим за изпълнение на решението („разумен срок“), и излага мотивите за предложения разумен срок.
 2. Ако между страните има несъгласие по отношение на разумния срок за изпълнение на решението на арбитражния съд, в срок от 20 дни след като получи уведомлението на страната ответник по параграф 1, страната ищец подава писмено искане до първоначалния арбитражен съд за определяне на продължителността на разумния срок. За искането се уведомяват едновременно другата страна и Комитетът за асоцииране в състав „Търговия“. Първоначалният арбитражен съд обявява своето решение на страните и на Комитета за асоцииране в състав „Търговия“ в срок от 20 дни от датата на подаване на искането.
 3. Страната ответник уведомява в писмен вид страната ищец за напредъка, постигнат от нея при изпълнение на решението на арбитражния съд, най-малко 30 дни преди изтичането на разумния срок.
 4. Разумният срок може да бъде удължен по взаимно съгласие на страните.
 Член 392
 Преразглеждане на мерките, предприети за изпълнение на решението на арбитражния съд
 1. Преди изтичането на разумния срок страната ответник уведомява страната ищец и Комитета за асоцииране в състав „Търговия“, определен в член 438, параграф 4 от настоящото споразумение, относно мерките, които е предприела за изпълнение на решението на арбитражния съд.
 2. В случай на разногласие между страните относно наличието на обявената по параграф 1 мярка за изпълнение или относно съответствието на тази мярка с разпоредбите, посочени в член 381 от настоящото споразумение, страната ищец може да отправи писмено искане до първоначалния арбитражен съд да се произнесе по въпроса. В искането се посочва конкретната спорна мярка и се обяснява защо тази мярка не съответства на разпоредбите, посочени в член 381 от настоящото споразумение, така че да се изложи достатъчно ясно правното основание за иска. Първоначалният арбитражен съд обявява своето решение на страните и на Комитета за асоцииране в състав „Търговия“ в срок от 45 дни от датата на подаване на искането.
 Член 393
 Временни средства за защита в случай на неизпълнение
 1. Ако страната ответник не съобщи мярката, която е предприела, за да изпълни решението на арбитражния съд преди изтичането на разумния срок, или ако арбитражният съд постанови, че не е налице мярка за изпълнение или че мярката, съобщена съгласно член 392, параграф 1 от настоящото споразумение, е несъвместима със задълженията на страната ответник съгласно разпоредбите, посочени в член 381 от настоящото споразумение, страната ответник представя предложение за временна компенсация, ако страната ищец поиска това и след консултации с тази страна.
 2. Ако страната ищец реши да не поиска предложение за временна компенсация съгласно параграф 1 от настоящия член или ако е било отправено такова искане, но не е било постигнато споразумение за компенсация в срок от 30 дни след края на разумния срок


text:
или след датата на обявяване на решението на арбитражния съд по член 392 от настоящото споразумение, в което се постановява, че не е налице мярка за изпълнение или че предприетата мярка за изпълнение е несъвместима с разпоредбите, посочени в член 381 от настоящото споразумение, страната ищец има право, след като уведоми другата страна и Комитета за асоцииране в състав „Търговия“, определен в член 438, параграф 4 от настоящото споразумение, да спре временно изпълнението на задълженията, произтичащи от разпоредбите, посочени в член 381 от настоящото споразумение, в степен, равностойна на причиненото поради нарушението анулиране или намаляване на ползите. В уведомлението се уточнява степента, в която временно спира изпълнението на задължения. Страната ищец може да наложи спиране във всеки един момент след изтичането на десет дни след датата, на която страната ответник е получила уведомлението, освен ако страната ответник е поискала арбитраж съгласно параграф 3 от настоящия член.
 3. Ако страната ответник счита, че степента на спиране на изпълнението на задълженията не е равностойна на причиненото поради нарушението анулиране или намаляване на ползите, тя може да отправи писмено искане до първоначалния арбитражен съд да се произнесе по въпроса. За това искане се уведомяват страната ищец и Комитетът за асоцииране в състав „Търговия“ преди изтичане на десетдневния срок, посочен в параграф 2. Първоначалният арбитражен съд обявява на страните и на Комитета за асоцииране в състав „Търговия“ своето решение за степента, в която временно се спира изпълнението на задължения, в срок от 30 дни от датата на подаване на искането. Изпълнението на задълженията не се спира, докато първоначалният арбитражен съд не обяви решението си, като всяко спиране трябва да е в съответствие с решението на арбитражния съд.
 4. Спирането на изпълнението на задължения и компенсацията, предвидени в настоящия член, са временни и не се прилагат:
 а)
 след като страните постигнат взаимно приемливо решение съгласно член 398 от настоящото споразумение;
 б)
 след като страните се споразумеят, че посредством мярката, за която е направено уведомление съгласно член 392, параграф 1 от настоящото споразумение, страната ответник изпълнява разпоредбите, посочени в член 381 от настоящото споразумение; или
 в)
 след като мярката, за която е установено, че е несъвместима с разпоредбите, посочени в член 381 от настоящото споразумение, е отменена или изменена така, че да бъде в съответствие с посочените разпоредби, както е предвидено в член 392, параграф 1 от настоящото споразумение.
 Член 394
 Средства за защита при неотложни спорове по енергийни въпроси
 1. При спор, отнасящ се до глава 11 (Свързана с търговията енергетика) от дял V (Търговия и свързани с търговията въпроси) от настоящото споразумение, който една от страните счита за неотложен поради цялостно или частично прекъсване на транспортирането на природен газ, нефт или електроенергия между страните или опасност от такова прекъсване, се прилагат разпоредбите на настоящия член относно средствата за защита.
 2. Чрез дерогация от членове 391, 392 и 393 от настоящото споразумение страната ищец може да спре изпълнението на задълженията, произтичащи от дял V (Търговия и свързани с търговията въпроси) от настоящото споразумение, до степен, равностойна на анулирането или намаляването на ползите, причинено от страната,


text:
която не е изпълнила решението на арбитражния съд в срок от 15 дни от неговото обявяване. Спирането може да породи незабавно действие. Това спиране може да продължи дотогава, докогато страната ответник изпълни решението на арбитражния съд.
 3. В случай че страната ответник оспори наличието на неизпълнение или степента, в която се спира изпълнението на задълженията, или неизпълнението, тя може да започне производство по член 393, параграф 3 и член 395 от настоящото споразумение, което се разглежда в ускорени срокове. От страната ищец се изисква да отмени или да адаптира спирането на изпълнението на задължения едва след като арбитражният съд се произнесе по въпроса, като това спиране може да продължи по време на производството.
 Член 395
 Преразглеждане на мерките за изпълнение, предприети след приемането на временните средства за защита в случай на неизпълнение
 1. Страната ответник уведомява страната ищец и Комитета за асоцииране в състав „Търговия“, определен в член 438, параграф 4 от настоящото споразумение, за мярката, която е предприела с цел изпълнение на решението на арбитражния съд след спирането на отстъпките или след прилагането на временна компенсация, в зависимост от случая. С изключение на случаите, посочени в параграф 2 от настоящия член, страната ищец слага край на спирането на отстъпките в срок от 30 дни след получаване на уведомлението. Когато е приложена компенсация и с изключение на случаите, посочени в параграф 2, страната ответник може да преустанови прилагането на тази компенсация в срок от 30 дни след датата на своето уведомление, в което се посочва, че тя е изпълнила решението на арбитражния съд.
 2. Ако в срок от 30 дни след датата на получаване на уведомлението страните не постигнат споразумение относно това дали с мярката, за която е направено уведомление, страната ответник изпълнява разпоредбите, посочени в член 381 от настоящото споразумение, страната ищец отправя писмено искане до първоначалния арбитражен съд да се произнесе по въпроса. За искането се уведомяват едновременно другата страна и Комитетът за асоцииране в състав „Търговия“. Арбитражният съд обявява своето решение на страните и на Комитета за асоцииране в състав „Търговия“ в срок от 45 дни от датата на подаване на искането. Ако арбитражният съд постанови, че предприетата мярка за изпълнение е в съответствие с разпоредбите, посочени в член 381 от настоящото споразумение, се слага край на спирането на изпълнението на задължения или се преустановява компенсацията, в зависимост от случая. Когато е уместно, страната ищец адаптира степента на спиране на отстъпките спрямо степента, определена от арбитражния съд.
 Подраздел 3
 Общи разпоредби
 Член 396
 Смяна на арбитри
 Ако в рамките на арбитражно производство по настоящата глава първоначалният арбитражен съд или някой от неговите членове не може да участва, оттегля се или трябва да бъде сменен, защото не отговаря на изискванията в кодекса за поведение, установен в приложение XXXIV към настоящото споразумение, се прилага процедурата, предвидена в член 385 от настоящото споразумение. Крайният срок за обявяване на решението на арбитражния съд се удължава за толкова време, колкото е необходимо за назначаването на нов арбитър, но за не повече от 20 дни.
 Член 397
 Спиране и прекратяване на арбитражното производство


text:
и на производството за изпълнение
 При подаване на писмено искане от страните арбитражният съд спира своята работа във всеки един момент за договорен от страните срок, чиято продължителност не надвишава 12 последователни месеца. Арбитражният съд възобновява работата си преди края на този срок при подаване на писмено искане от страните или в края на този срок при подаване на писмено искане от която и да е от страните. Подаващата искането страна уведомява съответно председателя на Комитета за асоцииране в състав „Търговия“, определен в член 438, параграф 4 от настоящото споразумение, и другата страна. Ако никоя от страните не поиска да се възобнови работата на арбитражния съд при изтичане на договорения срок за спиране, производството се прекратява. Спирането и прекратяването на работата на арбитражния съд не засягат правата на никоя от страните в друго производство по член 405 от настоящото споразумение.
 Член 398
 Взаимно приемливо решение
 Страните могат да стигнат по всяко време до взаимно приемливо решение на спор по настоящата глава. Те съвместно уведомяват Комитета за асоцииране в състав „Търговия“, определен в член 438, параграф 4 от настоящото споразумение, и председателя на арбитражния съд, когато е приложимо, относно всяко такова решение. Ако за решението се изисква одобрение съгласно приложимите вътрешни процедури на едната или на другата страна, това изискване се посочва в уведомлението, а процедурата по уреждане на спора се спира. Ако не се изисква такова одобрение или ако е налице уведомление за завършването на такива вътрешни процедури, процедурата по уреждане на спора се прекратява.
 Член 399
 Процедурен правилник
 1. Процедурите по уреждане на спорове по настоящата глава се уреждат от процедурния правилник, установен в приложение XXXIII към настоящото споразумение, и от кодекса за поведение, установен в приложение XXXIV към настоящото споразумение.
 2. Всяко заседание на арбитражния съд е открито, освен ако в процедурния правилник е предвидено друго.
 Член 400
 Информация и технически консултации
 По искане на някоя от страните или по собствена инициатива арбитражният съд може да получи информация от всеки един източник, включително от страните по спора, ако сметне това за необходимо за арбитражното производство. Арбитражният съд има също така правото да потърси становището на експерти, когато смята това за целесъобразно. Арбитражният съд се допитва до страните преди избора на такива експерти. Физически или юридически лица, установени на територията на някоя от страните, имат право да представят становища amicus curiae на арбитражния съд в съответствие с процедурния правилник. Всяка информация, получена съгласно настоящия член, се оповестява на всяка от страните и се предоставя за коментари от тяхна страна.
 Член 401
 Правила на тълкуване
 Арбитражният съд тълкува разпоредбите, посочени в член 381 от настоящото споразумение, в съответствие с обичайните правила за тълкуване на международното публично право, включително правилата, кодифицирани във Виенската конвенция от 1969 г. за правото на договорите. Арбитражният съд също така взема под внимание релевантните тълкувания, установени в доклади на състави и на Апелативния орган, приети от Органа на СТО за уреждане на спорове. Решенията на арбитражния съд не могат да допълват или намаляват правата и задълженията на страните, предвидени в настоящото споразумение.
 Член 402
 Решения на


text:
арбитражния съд
 1. Арбитражният съд полага всички усилия за вземане на решения с консенсус. Ако не може да се стигне обаче до вземане на решение с консенсус, спорният въпрос се решава с мнозинство на гласовете. Особените мнения на арбитрите обаче не се оповестяват в никакъв случай.
 2. Решенията на арбитражния съд се приемат безусловно от страните. Те не пораждат никакви права или задължения за физически или юридически лица. В решенията се излагат фактическите констатации, приложимостта на съответните разпоредби, посочени в член 381 от настоящото споразумение, и основните мотиви за всички направени в тях констатации и препоръки. Комитетът за асоцииране в състав „Търговия“, определен в член 438, параграф 4 от настоящото споразумение, прави обществено достояние решенията на арбитражния съд в тяхната цялост в срок от десет дни след тяхното обявяване, освен ако реши да не постъпи така, за да бъде гарантирана поверителността на поверителната търговска информация.
 Член 403
 Отнасяне до Съда на Европейския съюз
 1. Установените в настоящия член процедури се прилагат за спорове относно тълкуването и прилагането на разпоредба от настоящото споразумение, свързана с постепенното сближаване, уредено в глава 3 (Технически пречки пред търговията), глава 4 (Санитарни и фитосанитарни мерки), глава 5 (Митници и улесняване на търговията), глава 6 (Установяване, търговия с услуги и електронна търговия), глава 8 (Обществени поръчки) или глава 10 (Конкуренция) от дял V (Търговия и свързани с търговията въпроси) от настоящото споразумение, или на разпоредба, с която на някоя от страните се налага по друг начин задължение, определено чрез позоваване на разпоредба от правото на Съюза.
 2. Когато в спор се повдига въпрос, свързан с тълкуването на разпоредба от правото на Съюза, посочена в параграф 1, арбитражният съд не решава въпроса, а го отнася до Съда на Европейския съюз, който се произнася по него. В такива случаи сроковете, които се прилагат за решенията на арбитражния съд, спират да текат, докато Съдът на Европейския съюз не постанови своето решение. Решението на Съда на Европейския съюз има задължителна сила за арбитражния съд.
 Раздел 4
 Общи разпоредби
 Член 404
 Списъци на арбитри
 1. Не по-късно от шест месеца след влизането в сила на настоящото споразумение Комитетът за асоцииране в състав „Търговия“, определен в член 438, параграф 4 от настоящото споразумение, съставя списък от най-малко 15 лица, които желаят и могат да изпълняват функцията на арбитри. Списъкът съдържа три подсписъка: по един подсписък за всяка от страните и един подсписък с лица, които не са граждани на нито една от страните и които могат да изпълняват функцията на председател на арбитражния съд. Всеки подсписък съдържа най-малко пет лица. Комитетът за асоцииране в състав „Търговия“ следи за това списъкът да се поддържа винаги на това равнище.
 2. Арбитрите имат специализирани познания по право и международна търговия и професионален опит в тези области. Те са независими, изпълняват функциите си в качеството си на частни лица, не приемат инструкции от нито една организация или правителство, нито пък са свързани с правителството на някоя от страните, и спазват кодекса за поведение, установен в приложение XXXIV към настоящото споразумение.
 3. Комитетът за асоцииране в състав


text:
„Търговия“ може да състави допълнителни списъци от 12 лица, които имат познания и опит в специфични сектори, попадащи в приложното поле на настоящото споразумение. При условие че страните са съгласни, тези допълнителни списъци се използват за сформирането на арбитражния съд в съответствие с процедурата, посочена в член 385 от настоящото споразумение.
 Член 405
 Връзка със задълженията, поети в рамките на СТО
 1. Използването на разпоредбите за уреждане на спорове по настоящата глава не засяга действията, предприети в рамките на СТО, включително производствата за уреждане на спорове.
 2. По отношение на която и да е конкретна мярка обаче страните не могат да сезират и двата органа за решаване на спорове във връзка с нарушение на задължение, което по същество е равностойно съгласно двете споразумения — настоящото споразумение и Споразумението за СТО. В такъв случай след образуването на производство за уреждане на спор страната не предявява иск пред другия орган за решаване на спорове за защита срещу нарушението на задължение, което по същество е равностойно съгласно другото споразумение, освен ако първоначално избраният орган за решаване на спорове не може да се произнесе по иска за защита срещу нарушението на това задължение по причини от процедурен или юрисдикционен характер.
 3. За целите на параграф 2 от настоящия член:
 а)
 производствата за уреждане на спорове съгласно Споразумението за СТО се считат за образувани, когато някоя от страните поиска сформирането на група съгласно член 6 от Договореността относно правилата и процедурите за уреждане на спорове в СТО; и
 б)
 производствата за уреждане на спорове по настоящата глава се считат за образувани, когато някоя от страните поиска сформирането на арбитражен съд съгласно член 384 от настоящото споразумение.
 4. Никоя от разпоредбите на настоящото споразумение не възпрепятства страните да привеждат в действие спирането на изпълнението на задължения, разрешено от Органа на СТО за уреждане на спорове. Споразумението за СТО не може да се посочва като основание за възпрепятстване на дадена страна да спира временно изпълнението на задължения по силата на настоящата глава.
 Член 406
 Срокове
 1. Всички срокове, посочени в настоящата глава, включително сроковете, в които арбитражните съдилища обявяват решенията си, се изчисляват в календарни дни от деня след действието или факта, за което или който се отнасят, освен ако е определено друго.
 2. Всеки срок, посочен в настоящата глава, може да бъде променен по взаимно съгласие между страните по спора. Арбитражният съд може по всяко време да предложи на страните да променят всеки срок, посочен в настоящата глава, като изложи причините за предложението.
 ГЛАВА 15
 Общи разпоредби относно сближаването по дял V
 Член 407
 Напредък в сближаването в свързаните с търговията области
 1. За да се улесни посочената в членове 451 и 452 от настоящото споразумение оценка на сближаването на законодателството на Република Молдова с правото на Съюза в свързаните с търговията области по дял V (Търговия и свързани с търговията въпроси), страните обсъждат редовно, и поне веднъж годишно, напредъка в процеса на сближаване в сравнение с договорените срокове, предвидени в глави 3, 4, 5, 6, 8 и 10 от дял V (Търговия и свързани с


text:
търговията въпроси) от настоящото споразумение, в рамките на Комитета за асоцииране в състав „Търговия“, определен в член 438, параграф 4 от настоящото споразумение, или в рамките на някой от неговите подкомитети, сформирани по силата на настоящото споразумение.
 2. По искане на Съюза и за целите на това обсъждане Република Молдова представя на Комитета за асоцииране в състав „Търговия“ или на някой от неговите подкомитети, в зависимост от това кое е целесъобразно, писмена информация относно напредъка в сближаването и относно ефективното прилагане и изпълнение на сближеното вътрешно законодателство, свързано със съответните глави от дял V (Търговия и свързани с търговията въпроси) от настоящото споразумение.
 3. Република Молдова уведомява Съюза, когато счита, че е приключила процеса на сближаване, предвиден в някоя от посочените в параграф 1 глави.
 Член 408
 Отмяна на несъответстващото вътрешно законодателство
 Като част от процеса на сближаване Република Молдова отменя разпоредбите на вътрешното си законодателство или вътрешните практики, които не съответстват на правото на Съюза или на нейното вътрешно законодателство, сближено с правото на Съюза, в свързаните с търговията области от дял V (Търговия и свързани с търговията въпроси) от настоящото споразумение.
 Член 409
 Оценка на сближаването в свързаните с търговията области
 1. Посочената в дял V (Търговия и свързани с търговията въпроси) от настоящото споразумение оценка на сближаването, която извършва Съюзът, започва, след като Република Молдова уведоми Съюза съгласно член 407, параграф 3 от настоящото споразумение, освен ако е предвидено друго в глави 4 и 8 от дял V (Търговия и свързани с търговията въпроси) от настоящото споразумение.
 2. Съюзът преценява дали законодателството на Република Молдова е сближено с правото на Съюза и дали се прилага и изпълнява ефективно. Република Молдова предоставя на Съюза цялата информация, необходима за извършване на оценката, на език, който се определя по взаимно съгласие.
 3. При оценката по параграф 2, която се извършва от Съюза, се вземат под внимание наличието и функционирането на съответната инфраструктура, органи и процедури в Република Молдова, които са необходими за ефективното прилагане и изпълнение на законодателството на Република Молдова.
 4. При оценката по параграф 2, която се извършва от Съюза, се взема под внимание наличието на всички разпоредби на вътрешното законодателство или вътрешни практики, които не съответстват на правото на Съюза или на вътрешното законодателство, сближено с правото на Съюза, в свързаните с търговията области от дял V (Търговия и свързани с търговията въпроси) от настоящото споразумение.
 5. Съюзът уведомява Република Молдова за резултатите от своята оценка в срок от 12 месеца след началото на посочената в параграф 1 оценка, освен ако е предвидено друго. Страните обсъждат оценката в рамките на Комитета за асоцииране в състав „Търговия“, определен в член 438, параграф 4 от настоящото споразумение, или в рамките на съответните негови подкомитети, в съответствие с член 452 от настоящото споразумение, освен ако е предвидено друго.
 Член 410
 Промени, имащи отношение към сближаването
 1. Република Молдова осигурява ефективното прилагане на сближеното вътрешно законодателство и предприема всички необходими действия, за да отрази промените, настъпили в правото на Съюза, в своето вътрешно законодателство в свързаните с търговията области от дял


text:
V (Търговия и свързани с търговията въпроси) от настоящото споразумение.
 2. Република Молдова се въздържа от всякакви действия, които могат да засегнат постигането на целите или на резултатите от сближаването по дял V (Търговия и свързани с търговията въпроси) от настоящото споразумение.
 3. Съюзът уведомява Република Молдова за всички окончателни предложения на Европейската комисия за приемане или изменяне на законодателни актове на Съюза, имащи отношение към задълженията за сближаване, които Република Молдова има съгласно дял V (Търговия и свързани с търговията въпроси) от настоящото споразумение.
 4. Република Молдова уведомява Съюза за законодателните предложения и мерки, включително за вътрешните практики, които могат да засегнат изпълнението на нейните задължения съгласно дял V (Търговия и свързани с търговията въпроси) от настоящото споразумение.
 5. Ако е подадено искане, страните обсъждат последствията от всички предложения или действия, посочени в параграфи 3 и 4 от настоящия член, за законодателството на Република Молдова или за изпълнението на задълженията съгласно дял V (Търговия и свързани с търговията въпроси) от настоящото споразумение.
 6. Ако след извършването на оценката по член 409 от настоящото споразумение Република Молдова внесе изменения в своето вътрешно законодателство, за да отрази промените в глави 3, 4, 5, 6, 8 и 10 от дял V (Търговия и свързани с търговията въпроси) от настоящото споразумение, Съюзът извършва нова оценка съгласно член 409 от настоящото споразумение. Ако Република Молдова предприеме всякакво друго действие, което може да има последствия за прилагането и изпълнението на сближеното вътрешно законодателство, Съюзът може да извърши нова оценка съгласно член 409 от настоящото споразумение.
 7. В случай че обстоятелствата го налагат, определени ползи, предоставени от Съюза въз основа на оценката, че законодателството на Република Молдова е сближено с правото на Съюза и че се прилага и изпълнява ефективно, могат временно да бъдат спрени в съответствие с параграф 8, ако Република Молдова не сближи своето вътрешно законодателство, така че да отрази промените в дял V (Търговия и свързани с търговията въпроси) от настоящото споразумение, ако при посочената в параграф 6 оценка се установи, че законодателството на Република Молдова вече не е сближено с това на Съюза, или ако Съветът за асоцииране, създаден съгласно член 434 от настоящото споразумение, не вземе решение за актуализация на дял V (Търговия и свързани с търговията въпроси) от настоящото споразумение в съответствие с промените в правото на Съюза.
 8. Ако Съюзът възнамерява да приведе в действие такова спиране, той уведомява Република Молдова незабавно. Република Молдова може да отнесе въпроса до Комитета за асоцииране в състав „Търговия“, определен в член 438, параграф 4 от настоящото споразумение, в срок от един месец след уведомлението, като изложи мотивите писмено. Комитетът за асоцииране в състав „Търговия“ обсъжда въпроса в срок от три месеца, след като е бил сезиран. Ако въпросът не бъде отнесен до Комитета за асоцииране в състав „Търговия“ или ако не може да бъде разрешен от този комитет в срок от три месеца, след като е бил сезиран, Съюзът може да приведе в действие спирането на ползите. Спирането на ползите се отменя незабавно, ако Комитетът за асоцииране в състав „Търговия“ впоследствие разреши


text:
въпроса.
 Член 411
 Обмен на информация
 Обменът на информация във връзка със сближаването по дял V (Търговия и свързани с търговията въпроси) се осъществява посредством звената за контакт, установени в член 358, параграф 1 от настоящото споразумение.
 Член 412
 Общи разпоредби
 1. Комитетът за асоцииране в състав „Търговия“, определен в член 438, параграф 4 от настоящото споразумение, приема процедури, чрез които да се улесни оценката на сближаването и да се осигури ефективният обмен на информация, отнасяща се до сближаването, включително и формата, съдържанието и езика на информацията, която се обменя.
 2. Всяко позоваване на конкретен акт на Съюза в дял V (Търговия и свързани с търговията въпроси) от настоящото споразумение обхваща измененията, допълненията и мерките за замяна, публикувани в Официален вестник на Европейския съюз преди 29 ноември 2013 г.
 3. Разпоредбите в глави 3, 4, 5, 6, 8 и 10 от дял V (Търговия и свързани с търговията въпроси) от настоящото споразумение имат преимуществена сила пред установените в настоящата глава разпоредби в случай на противоречие.
 4. Исковете относно нарушение на разпоредбите на настоящата глава не се разглеждат съгласно глава 14 (Уреждане на спорове) от дял V (Търговия и свързани с търговията въпроси) от настоящото споразумение.
 ДЯЛ VI
 ФИНАНСОВА ПОМОЩ И РАЗПОРЕДБИ ЗА БОРБА С ИЗМАМИТЕ И ЗА КОНТРОЛ
 ГЛАВА 1
 Финансова помощ
 Член 413
 Република Молдова се ползва от финансова помощ, предоставяна посредством съответните механизми и инструменти на ЕС за финансиране. Република Молдова може да се ползва също така от заеми от Европейската инвестиционна банка (ЕИБ), Европейската банка за възстановяване и развитие (ЕБВР) и други международни финансови институции. Финансовата помощ ще допринася за постигането на целите на настоящото споразумение и ще бъде предоставяна в съответствие с настоящата глава.
 Член 414
 Основните принципи на финансовата помощ са установени в съответните регламенти за финансовите инструменти на ЕС.
 Член 415
 Приоритетните области на финансовата помощ на ЕС, одобрени от страните, се определят в годишните програми за действие въз основа на многогодишните рамки, отразяващи одобрените приоритети на политиката. Размерът на помощта, установена в тези програми, отразява потребностите на Република Молдова, капацитета на нейните сектори и напредъка ѝ в реформите, и по-конкретно в областите, които попадат в приложното поле на настоящото споразумение.
 Член 416
 С цел да се осигури оптимално използване на наличните ресурси страните се стремят да гарантират, че помощта на ЕС се привежда в действие в тясно сътрудничество и координация с другите държави донори, организации донори и международни финансови институции, както и в съответствие с международните принципи за ефективност на помощта.
 Член 417
 Основните правни, административни и технически разпоредби за финансовата помощ се установяват в рамките на съответни споразумения между страните.
 Член 418
 Съветът за асоцииране получава информация относно напредъка и привеждането в действие на финансовата помощ и нейното отражение върху постигането на целите на настоящото споразумение. За тази цел съответните органи на страните непрекъснато и взаимно си предоставят целесъобразни данни от контрола и оценяването.
 Член 419
 Страните привеждат в действие помощта в съответствие с принципите на добро финансово управление и си сътрудничат в защитата на финансовите интереси на ЕС и на Република


text:
Молдова в съответствие с глава 2 (Разпоредби за борба с измамите и за контрол) от настоящия дял.
 ГЛАВА 2
 Разпоредби за борба с измамите и за контрол
 Член 420
 Определения
 За целите на настоящата глава се прилагат определенията, посочени в протокол IV от настоящото споразумение.
 Член 421
 Приложно поле
 Настоящата глава се прилага по отношение на всяко по-нататъшно споразумение или инструмент за финансиране, което или който предстои да бъде сключен(о) между страните, както и по отношение на всеки друг инструмент на ЕС за финансиране, към който Република Молдова може да бъде асоциирана, без да се засягат други допълнителни клаузи, уреждащи одити, проверки на място, инспекции, контрол и мерки за борба с измамите, в това число и тези, провеждани от Европейската служба за борба с измамите (OLAF) и Европейската сметна палата.
 Член 422
 Мерки за предотвратяване и борба с измамите, корупцията и всички други незаконни дейности
 Страните предприемат ефективни мерки за предотвратяване и борба с измамите, корупцията и всички други незаконни дейности, inter alia посредством административна взаимопомощ и правна взаимопомощ в областите, които попадат в приложното поле на настоящото споразумение.
 Член 423
 Обмен на информация и по-нататъшно сътрудничество на оперативно равнище
 1. За целите на правилното прилагане на разпоредбите на настоящата глава компетентните органи на ЕС и компетентните органи на Република Молдова обменят редовно информация и по искане на една от страните провеждат консултации.
 2. OLAF може да се споразумее със съответните органи в Република Молдова за по-нататъшно сътрудничество в борбата с измамите, включително и за оперативни договорености с органите на Република Молдова.
 3. По отношение на предаването и обработката на лични данни се прилага член 13 от дял III (Свобода, сигурност и правосъдие) от настоящото споразумение.
 Член 424
 Предотвратяване на нередности, измами и корупция
 1. Органите на Република Молдова проверяват редовно за това дали финансираните със средства на ЕС операции се провеждат правилно. Те предприемат всички подходящи мерки за предотвратяване и отстраняване на нередности и измами.
 2. Органите на Република Молдова предприемат всички подходящи мерки за предотвратяване и отстраняване на всички практики на активна или пасивна корупция и изключват наличието на конфликт на интереси на всеки етап от процедурите, свързани с изпълнението на средства на ЕС.
 3. Органите на Република Молдова уведомяват Европейската комисия за всички предприети мерки за предотвратяване.
 4. Европейската комисия има право да получава доказателства съгласно член 56 от Регламент (ЕО, Евратом) No 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности.
 5. Европейската комисия също така има право да получава доказателства, че процедурите по възлагане на обществени поръчки и отпускане на безвъзмездни средства отговарят на принципите на прозрачност, равнопоставеност и недискриминация, не допускат никакъв конфликт на интереси, предлагат гаранции, равностойни на международно приетите стандарти, и гарантират спазването на разпоредбите за добро финансово управление.
 6. За тази цел компетентните органи на Република Молдова предоставят на Европейската комисия цялата информация, свързана с изпълнението на средствата на ЕС, и я уведомяват незабавно относно всички съществени промени в своите процедури или системи.
 Член 425
 Разследване и наказателно преследване
 Органите на Република


text:
Молдова гарантират разследването и наказателното преследване на предполагаемите и действителните случаи на измами, корупция или други нередности, включително на конфликт на интереси, открити вследствие на национални проверки или на проверки от ЕС. Когато е целесъобразно, OLAF може да съдейства на компетентните органи на Република Молдова в изпълнението на тази задача.
 Член 426
 Предаване на информация относно измами, корупция и нередности
 1. Органите на Република Молдова предават незабавно на Европейската комисия стигналите до тяхно знание сведения относно предполагаеми или действителни случаи на измами, корупция или други нередности, включително конфликт на интереси, във връзка с изпълнението на средства на ЕС. В случай на съмнение за измама или корупция OLAF също бива уведомявана.
 2. Органите на Република Молдова докладват също така относно всички мерки, предприети във връзка с факти, за които е съобщено по силата на настоящия член. Ако няма предполагаеми или действителни случаи на измами, корупция или други нередности, за които да бъде докладвано, органите на Република Молдова уведомяват Европейската комисия след изтичането на всяка календарна година.
 Член 427
 Одити
 1. Европейската комисия и Европейската сметна палата имат правото да проучат внимателно дали всички разходи, свързани с изпълнението на средства на ЕС, са били извършени по правомерен и редовен начин и дали финансовото управление е било добро.
 2. Одитите се провеждат както въз основа на поетите задължения, така и на извършените плащания. Те се извършват въз основа на документацията и ако е необходимо, се провеждат на място в помещенията на субектите, които управляват или вземат участие в изпълнението на средства на ЕС. Одитите могат да се провеждат преди приключването на отчетите за съответната финансова година и за период от пет години от датата на окончателното плащане.
 3. Инспекторите на Европейската комисия или другите оправомощени от Европейската комисия или от Европейската сметна палата лица могат да извършват проверки на документи или проверки и одити на място в помещенията на всеки субект, който управлява или взема участие в изпълнението на средства на ЕС, и в помещенията на неговите подизпълнители в Република Молдова.
 4. Европейската комисия или другите оправомощени от Европейската комисия или от Европейската сметна палата лица разполагат с необходимия достъп до обектите, дейностите и документите и до цялата информация, необходима с оглед извършването на такива одити, включително в електронна форма. Всички държавни институции в Република Молдова следва да бъдат известени за това право на достъп, като в договорите, сключени за изпълнение на инструментите, посочени в настоящото споразумение, това се посочва изрично.
 5. Проверките и одитите, посочени в настоящия член, се отнасят за всички изпълнители и подизпълнители, които са получили пряко или непряко средства на ЕС. При изпълнението на своите задачи Европейската сметна палата и органите за одит в Република Молдова си сътрудничат в дух на доверие, като запазват своята независимост.
 Член 428
 Проверки на място
 1. В рамките на настоящото споразумение OLAF е оправомощена да извършва проверки и инспекции на място с цел защита на финансовите интереси на ЕС от измами и други нередности в съответствие с разпоредбите на Регламент (ЕО, Евратом) No 2185/96 на Съвета от 11 ноември 1996 г. относно контрола


text:
и проверките на място, извършвани от Комисията за защита на финансовите интереси на Европейските общности срещу измами и други нередности.
 2. Проверките и инспекциите на място се подготвят и извършват от OLAF в тясно сътрудничество с компетентните органи на Република Молдова.
 3. Органите на Република Молдова се уведомяват своевременно за предмета, целта и правното основание на проверките и инспекциите, така че да могат да окажат нужното съдействие. За тази цел длъжностни лица на компетентните органи на Република Молдова могат да участват в проверките и инспекциите на място.
 4. Ако съответните органи на Република Молдова заявят интерес, проверките и инспекциите на място могат да се проведат съвместно от OLAF и от въпросните органи.
 5. Когато икономически оператор се противопостави на проверка или инспекция на място, органите на Република Молдова оказват на OLAF съдействието, от което се нуждае, за да изпълни задължението си по осъществяване на проверка или инспекция на място.
 Член 429
 Административни мерки и санкции
 Европейската комисия може да налага административни мерки и санкции в съответствие с регламенти (ЕО, Евратом) No 1605/2002 и (ЕО, Евратом) No 2342/2002 от 23 декември 2002 г. и с Регламент (ЕО, Евратом) No 2988/95 на Съвета от 18 декември 1995 г. относно защитата на финансовите интереси на Европейските общности.
 Член 430
 Възстановяване
 1. Органите на Република Молдова предприемат всички подходящи мерки за възстановяване на недължимо платени средства от ЕС.
 2. Когато на органите на Република Молдова е възложено изпълнението на средства на ЕС, Европейската комисия има правото да възстановява недължимо платените средства от ЕС, по-специално чрез финансови корекции. Европейската комисия взема предвид предприетите от органите на Република Молдова мерки за предотвратяване на загубата на съответните средства на ЕС.
 3. Европейската комисия провежда консултации по този въпрос с Република Молдова, преди да вземе решение за възстановяване. Споровете относно възстановяването ще бъдат обсъждани в рамките на Съвета за асоцииране.
 4. Когато Европейската комисия изпълнява средства на ЕС пряко или непряко, като възлага задачите по изпълнението на бюджета на трети страни, всяко решение, което е взето от Европейската комисия в рамките на приложното поле на настоящия дял от настоящото споразумение и посредством което се налага парично задължение за субекти, различни от държавите, има изпълнителна сила в Република Молдова в съответствие със следните принципи:
 а)
 принудителното изпълнение се урежда от разпоредбите на гражданскопроцесуалните норми, които са в сила в Република Молдова. Изпълнителният лист за принудителното изпълнение на решението се издава, без допълнителен контрол освен проверка на автентичността на решението, от националния орган, който е определен за тази цел от правителството на Република Молдова и за който то уведомява Европейската комисия и Съда на Европейския съюз;
 б)
 след като формалностите, посочени в буква а) бъдат изпълнени по молба на заинтересованата страна, тя може да пристъпи към принудително изпълнение съгласно законодателството на Република Молдова, като сезира директно компетентния орган;
 в)
 принудителното изпълнение може да бъде спряно само с решение на Съда на Европейския съюз. Независимо от това контролът относно правомерността на изпълнителните мерки е от компетентността на съответните съдилища в Република Молдова.
 5. Изпълнителният лист се издава, без допълнителен контрол освен


text:
проверка на автентичността на акта, от органите, определени от правителството на Република Молдова. Принудителното изпълнение се извършва в съответствие с процесуалните правила на Република Молдова. Законността на решението за принудително изпълнение подлежи на контрол от страна на Съда на Европейския съюз.
 6. Решенията на Съда на Европейския съюз по силата на арбитражна клауза в договор в рамките на приложното поле на настоящата глава имат изпълнителна сила при същите условия.
 Член 431
 Поверителност
 Информацията, съобщена или придобита под някаква форма съгласно настоящата глава, подлежи на професионална тайна и защита по същия начин, както подобна информация е под защитата на законодателството на Република Молдова и на съответните разпоредби, приложими за институциите на ЕС. Такава информация може да се свежда до знанието единствено на лица в институциите на ЕС, в държавите-членки или в Република Молдова, чиито служебни задължения изискват те да са запознати с нея, и не може да се използва за други цели освен за осигуряване на ефективна защита на финансовите интереси на страните.
 Член 432
 Сближаване на законодателството
 Република Молдова осъществява сближаване на своето законодателство с правните актове на ЕС и с международните инструменти, посочени в приложение XXXV към настоящото споразумение, в съответствие с разпоредбите на посоченото приложение.
 ДЯЛ VII
 ИНСТИТУЦИОНАЛНИ, ОБЩИ И ЗАКЛЮЧИТЕЛНИ РАЗПОРЕДБИ
 ГЛАВА 1
 Институционална рамка
 Член 433
 Политическият диалог и диалогът за политиката, включително по въпроси, свързани със секторното сътрудничество между страните, могат да се провеждат на всички нива. Периодичният диалог на високо равнище относно политиката протича в рамките на Съвета за асоцииране, създаден по силата на член 434 от настоящото споразумение, и в рамките на редовни заседания на представителите на страните на министерско равнище по взаимно съгласие.
 Член 434
 1. Създава се Съвет за асоцииране. Той упражнява надзор и контрол над прилагането и изпълнението на настоящото споразумение и периодично прави преглед на функционирането на настоящото споразумение с оглед на неговите цели.
 2. Съветът за асоцииране заседава на министерско равнище и на редовни интервали от време, най-малко веднъж годишно, и всеки път, когато обстоятелствата налагат това. Съветът за асоцииране може да заседава във всеки от съставите си по взаимно съгласие.
 3. Освен че упражнява надзор и контрол над прилагането и изпълнението на настоящото споразумение, Съветът за асоцииране разглежда всички важни въпроси, които възникват в рамките на Споразумението, а също и всички други двустранни или международни въпроси от взаимен интерес.
 Член 435
 1. Съветът за асоцииране се състои от членове на Съвета на Европейския съюз и членове на Европейската комисия, от една страна, и от членове на правителството на Република Молдова, от друга страна.
 2. Съветът за асоцииране изготвя свой процедурен правилник.
 3. Съветът за асоцииране се председателства на ротационен принцип от представител на Съюза и от представител на Република Молдова.
 4. По взаимно съгласие представители на други органи могат да участват в работата на Съвета за асоцииране като наблюдатели, когато това е целесъобразно.
 Член 436
 1. С оглед на постигането на целите на настоящото споразумение Съветът за асоцииране разполага с правомощието да взема решения в рамките на приложното поле на настоящото споразумение. Такива решения са задължителни за


text:
страните, които предприемат целесъобразни мерки за изпълнение на взетите решения, включително, ако е необходимо, действия на органите, създадени по силата на настоящото споразумение. Съветът за асоцииране може също така да отправя препоръки. Той приема своите решения и препоръки въз основа на съгласие между страните след приключване на съответните вътрешни процедури.
 2. В съответствие с целта за постепенно сближаване на законодателството на Република Молдова с това на Съюза, установена в настоящото споразумение, Съветът за асоцииране ще бъде форум за обмен на информация относно законодателството на ЕС и на Република Молдова и законодателните актове в процес на подготовка, както и относно мерките за прилагане, изпълнение и привеждане в съответствие.
 3. В съответствие с параграф 1 от настоящия член Съветът за асоцииране има правомощието да актуализира или изменя приложенията към настоящото споразумение, без да се засягат специалните разпоредби на дял V (Търговия и свързани с търговията въпроси) от настоящото споразумение.
 Член 437
 1. Създава се Комитет за асоцииране. Той подпомага Съвета за асоцииране при изпълнението на неговите задължения.
 2. Комитетът за асоцииране се състои от представители на страните, обикновено на равнище висши държавни служители.
 3. Комитетът за асоцииране се председателства на ротационен принцип от представител на Съюза и от представител на Република Молдова.
 Член 438
 1. В своя процедурен правилник Съветът за асоцииране определя задълженията и функциите на Комитета за асоцииране, чиито отговорности включват подготовката на заседанията на Съвета за асоцииране. Комитетът за асоцииране заседава най-малко веднъж годишно.
 2. Съветът за асоцииране може да делегира на Комитета за асоцииране което и да е от своите правомощия, включително правомощието да взема решения със задължителна сила.
 3. Комитетът за асоцииране разполага с правомощието да приема решения в случаите, предвидени в настоящото споразумение, и в областите, в които Съветът за асоцииране му е делегирал правомощия. Тези решения са задължителни за страните, които предприемат необходимите мерки за изпълнението им. Комитетът за асоцииране приема своите решения въз основа на съгласие между страните.
 4. Комитетът за асоцииране заседава в специален състав, когато разглежда всички въпроси, свързани с дял V (Търговия и свързани с търговията въпроси) от настоящото споразумение. Комитетът за асоцииране заседава в този състав най-малко веднъж годишно.
 Член 439
 1. Комитетът за асоцииране се подпомага от подкомитети, създадени по силата на настоящото споразумение.
 2. Съветът за асоцииране може да реши да създаде специален комитет или орган в конкретни области, необходими за изпълнението на настоящото споразумение, и определя състава, задълженията и функциите на такива специални комитети или органи. Освен това такива специални комитети или органи могат да провеждат обсъждания по всички въпроси, които смятат за релевантни, без да се засягат специалните разпоредби на дял V (Търговия и свързани с търговията въпроси) от настоящото споразумение.
 3. Комитетът за асоцииране може също така да създава подкомитети, включително за да отчита напредъка, постигнат в рамките на редовните диалози, посочени в настоящото споразумение.
 4. Подкомитетите разполагат с правомощия да вземат решения в случаите, предвидени в настоящото споразумение. Те докладват редовно за своята дейност на Комитета за асоцииране съгласно изискванията за това.
 5. Подкомитетите, създадени по силата на дял V (Търговия и свързани с


text:
търговията въпроси) от настоящото споразумение, уведомяват Комитета за асоцииране в състав „Търговия“, определен в член 438, параграф 4 от настоящото споразумение, относно датата и дневния ред на своите заседания достатъчно време преди тяхното начало. Те докладват за своята дейност на всяко редовно заседание на Комитета за асоцииране в състав „Търговия“, определен в член 438, параграф 4 от настоящото споразумение.
 6. Съществуването на който и да е от подкомитетите не възпрепятства никоя от страните да отнася въпроси директно до Комитета за асоцииране, включително в състав „Търговия“, определен в член 438, параграф 4 от настоящото споразумение.
 Член 440
 1. Създава се Парламентарен комитет за асоцииране. В състава му влизат членове на Европейския парламент, от една страна, и членове на Парламента на Република Молдова, от друга страна, и той представлява форум, на който те се събират и обменят възгледи. Той определя сам периодичността на заседанията си.
 2. Парламентарният комитет за асоцииране изготвя свой процедурен правилник.
 3. Парламентарният комитет за асоцииране се председателства на ротационен принцип съответно от представител на Европейския парламент и от представител на Парламента на Република Молдова в съответствие с разпоредбите, които ще бъдат установени в неговия процедурен правилник.
 Член 441
 1. Парламентарният комитет за асоцииране може да поиска да му бъде предоставена всякаква информация, която се отнася до изпълнението на настоящото споразумение, от Съвета за асоцииране, който предоставя на Парламентарния комитет за асоцииране исканата информация.
 2. Парламентарният комитет за асоцииране се уведомява за решенията и препоръките на Съвета за асоцииране.
 3. Парламентарният комитет за асоцииране може да отправя препоръки към Съвета за асоцииране.
 4. Парламентарният комитет за асоцииране може да създава парламентарни подкомитети за асоцииране.
 Член 442
 1. Страните насърчават също така провеждането на редовни срещи на представителите на своите граждански общества с цел да ги информират за изпълнението на настоящото споразумение и да получават обратна информация от тях в тази връзка.
 2. Създава се Платформа на гражданското общество. В състава ѝ влизат представители на гражданското общество от страна на ЕС, сред които и членове на Европейския икономически и социален комитет, и представители на гражданското общество от страна на Република Молдова, и тя представлява форум, на който те се събират и обменят възгледи. Тя определя сама периодичността на заседанията си.
 3. Платформата на гражданското общество изготвя свой процедурен правилник.
 4. Платформата на гражданското общество се председателства на ротационен принцип съответно от представител на Европейския икономически и социален комитет и от представители на гражданското общество в Република Молдова в съответствие с разпоредбите, които ще бъдат установени в нейния процедурен правилник.
 Член 443
 1. Платформата на гражданското общество се уведомява за решенията и препоръките на Съвета за асоцииране.
 2. Платформата на гражданското общество може да отправя препоръки към Съвета за асоцииране.
 3. Комитетът за асоцииране и Парламентарният комитет за асоцииране поддържат редовни контакти с представителите на Платформата на гражданското общество с цел да се запознаят с възгледите им относно постигането на целите на настоящото споразумение.
 ГЛАВА 2
 Общи и заключителни разпоредби
 Член 444
 Достъп до съдилища и административни органи
 В рамките на приложното поле на настоящото споразумение всяка от страните поема ангажимент


text:
да гарантира, че с оглед на защитата на своите индивидуални права и права на собственост физическите и юридическите лица от другата страна имат достъп до компетентните ѝ съдилища и административни органи, без дискриминация в сравнение с нейните собствени граждани.
 Член 445
 Достъп до официални документи
 Разпоредбите на настоящото споразумение не засягат прилагането на релевантните вътрешни законови и подзаконови актове на страните относно публичния достъп до официални документи.
 Член 446
 Изключения във връзка със сигурността
 Никоя от разпоредбите на настоящото споразумение не представлява пречка за някоя от страните да предприеме мерки, които:
 а)
 тя смята за необходими за предотвратяване на оповестяването на информация, противоречащо на основните ѝ интереси в областта на сигурността;
 б)
 се отнасят до производството на оръжие, боеприпаси или военно оборудване или до търговията с тях, или до научните изследвания, развойната дейност или производството от основно значение за целите на отбраната, при условие че такива мерки не нарушават условията на конкуренция по отношение на продуктите, които не са предназначени конкретно за военни цели; и
 в)
 тя смята за съществени за собствената си сигурност в случай на сериозни вътрешни безредици, засягащи поддържането на реда и законността, във време на война или сериозно международно напрежение, съставляващо заплаха от война, или за да изпълни задължения, които е поела за поддържането на мира и международната сигурност.
 Член 447
 Недискриминация
 1. В областите от приложното поле на настоящото споразумение и без да се засягат специалните разпоредби в него:
 а)
 прилаганият от Република Молдова режим по отношение на Съюза или на неговите държави-членки не поражда дискриминация между държавите-членки, техните граждани, дружества или фирми; и
 б)
 прилаганият от Съюза или от неговите държави-членки режим по отношение на Република Молдова не поражда дискриминация между гражданите, дружествата или фирмите на Република Молдова.
 2. Разпоредбите на параграф 1 не засягат правото на страните да прилагат съответните разпоредби на своето данъчно законодателство към данъкоплатците, които не са в идентично положение, що се отнася до мястото им на пребиваване.
 Член 448
 Постепенно сближаване
 Република Молдова осъществява постепенно сближаване на своето законодателство с правото на ЕС и с международните инструменти, както е посочено в приложенията към настоящото споразумение, въз основа на ангажиментите, определени в настоящото споразумение, и в съответствие с разпоредбите на посочените приложения. Настоящата разпоредба не засяга конкретните разпоредби и задължения относно сближаването съгласно дял V (Търговия и свързани с търговията въпроси) от настоящото споразумение.
 Член 449
 Динамично сближаване
 В съответствие с целта Република Молдова да сближи постепенно своето законодателство с правото на ЕС, и по-конкретно във връзка с ангажиментите, определени в дялове III, IV, V и VI от настоящото споразумение, както и в съответствие с разпоредбите на приложенията към настоящото споразумение, Съветът за асоцииране периодично преразглежда и актуализира тези приложения, включително за да отчете развитието на правото на ЕС, както е определено в настоящото споразумение. Настоящата разпоредба не засяга конкретните разпоредби по дял V (Търговия и свързани с търговията въпроси) от настоящото споразумение.
 Член 450
 Осъществяване на контрол
 „Осъществяване на контрол“ означава непрекъснатото оценяване на постигнатия напредък за прилагане и изпълнение на мерките, попадащи в приложното поле на настоящото споразумение.


text:
Страните ще си сътрудничат за улесняване на процеса на осъществяване на контрол в рамките на институционалните органи, създадени по силата на настоящото споразумение.
 Член 451
 Оценка на сближаването
 1. ЕС извършва оценка на сближаването на законодателството на Република Молдова с правото на ЕС, както е определено в настоящото споразумение. Тя обхваща аспектите на прилагането и изпълнението. Извършването на тези оценки може да става самостоятелно от ЕС, от ЕС със съгласието на Република Молдова или съвместно от двете страни. С цел улесняване на процеса на оценка Република Молдова докладва на ЕС за напредъка в сближаването, когато това е целесъобразно преди края на преходните периоди, посочени в настоящото споразумение във връзка с правните актове на ЕС. При докладването и оценяването, включително що се отнася до условията, реда и честотата на оценките, ще се вземат предвид конкретните условия и ред, определени в настоящото споразумение, или решенията на институционалните органи, създадени по силата на настоящото споразумение.
 2. Оценката на сближаването може да включва проверки на място с участието на институции, органи и агенции на ЕС, неправителствени организации, надзорни органи, независими експерти и други, според необходимото.
 Член 452
 Резултати от осъществяването на контрол, включително оценки на сближаването
 1. Резултатите от дейностите по осъществяване на контрол, включително оценките на сближаването, посочени в член 451 от настоящото споразумение, се обсъждат във всички съответни органи, създадени по силата на настоящото споразумение. Тези органи могат да приемат съвместни препоръки, одобрени с единодушие, които се представят на Съвета за асоцииране.
 2. Ако страните се договорят, че необходимите мерки, попадащи в приложното поле на дял V (Търговия и свързани с търговията въпроси) от настоящото споразумение, са приложени и се изпълняват, Съветът за асоцииране, по силата на предоставените му правомощия по член 436 от настоящото споразумение, се споразумява за по-нататъшно отваряне на пазара, както е определено в дял V (Търговия и свързани с търговията въпроси) от настоящото споразумение.
 3. Съвместните препоръки, посочени в параграф 1 от настоящия член, представени на Съвета за асоцииране, или невъзможността да се постигне съгласие по такива препоръки не са предмет на процедурите по уреждане на спорове, установени в дял V (Търговия и свързани с търговията въпроси) от настоящото споразумение. Решение, взето от съответния създаден по силата на настоящото споразумение орган, или невъзможността да се вземе такова решение не е предмет на процедурите по уреждане на спорове, установени в дял V (Търговия и свързани с търговията въпроси) от настоящото споразумение.
 Член 453
 Изпълнение на задължения
 1. Страните предприемат всякакви общи или специални мерки, които се изискват за изпълнението на техните задължения по силата на настоящото споразумение. Те гарантират постигането на целите, определени в настоящото споразумение.
 2. Страните се споразумяват да се консултират незабавно, използвайки подходящите канали, по искане на която и да е от страните с цел обсъждане на всеки въпрос, който се отнася до тълкуването, прилагането или добросъвестното изпълнение на настоящото споразумение и до други релевантни аспекти на отношенията между страните.
 3. Страните сезират Съвета за асоцииране за всеки спор, свързан с тълкуването, изпълнението или добросъвестното прилагане на настоящото споразумение, в съответствие с член 454 от настоящото


text:
споразумение. Съветът за асоцииране може да разреши спора чрез решение със задължителна сила.
 Член 454
 Уреждане на спорове
 1. При възникване на спор между страните относно тълкуването, изпълнението или добросъвестното прилагане на настоящото споразумение едната от страните изпраща на другата страна и на Съвета за асоцииране официално искане за решаване на спорния въпрос. Чрез дерогация споровете относно тълкуването, изпълнението или добросъвестното прилагане на дял V (Търговия и свързани с търговията въпроси) се уреждат единствено с разпоредбите на глава 14 (Уреждане на спорове) от този дял.
 2. Страните полагат усилия да разрешат спора, като започват добросъвестни консултации в рамките на Съвета за асоцииране и на другите съответни органи, посочени в членове 437 и 439 от настоящото споразумение, с цел постигане на взаимно приемливо решение в най-кратък срок.
 3. Страните предоставят на Съвета за асоцииране и на другите съответни органи цялата информация, необходима за задълбочено разглеждане на ситуацията.
 4. Докато не бъде разрешен, спорът се обсъжда на всяко заседание на Съвета за асоцииране. Спорът се счита за решен, когато Съветът за асоцииране вземе решение със задължителна сила за уреждане на спора, както е предвидено в член 453, параграф 3 от настоящото споразумение, или когато обяви, че спорът е приключил. Консултациите по спора могат да се провеждат и по време на всяко заседание на Комитета за асоцииране или на всеки друг съответен орган, посочен в член 439 от настоящото споразумение, при наличието на съгласие между страните или по искане на една от тях. Консултациите могат да се провеждат и в писмена форма.
 5. Цялата информация, оповестена по време на консултациите, остава поверителна.
 Член 455
 Подходящи мерки в случай на неизпълнение на задълженията
 1. Страните могат да предприемат подходящи мерки, ако спорният въпрос не е решен в срок от три месеца от датата на изпращане на официално искане за уреждане на спора в съответствие с член 454 от настоящото споразумение и ако страната ищец все още счита, че другата страна не е изпълнила дадено задължение по силата на настоящото споразумение. Изискването за тримесечен период на консултации не се прилага по отношение на изключителните случаи, посочени в параграф 3 от настоящия член.
 2. При избора на подходящи мерки се дава предимство на мерките, които в най-малка степен смущават прилагането на настоящото споразумение. Освен в случаите, описани в параграф 3 от настоящия член, тези мерки не могат да включват спирането на упражняването на права или на изпълнението на задължения, предвидени по силата на разпоредбите на настоящото споразумение, изложени в дял V (Търговия и свързани с търговията въпроси). Съветът за асоцииране се уведомява незабавно за предприетите по параграф 1 от настоящия член мерки, които са предмет на консултации в съответствие с член 453, параграф 2 и на процедурите по уреждане на спорове в съответствие с член 453, параграф 3 и член 454 от настоящото споразумение.
 3. Изключенията, посочени в параграфи 1 и 2, се отнасят до:
 а)
 денонсиране на настоящото споразумение, което не е допустимо съгласно общите норми на международното право; или
 б)
 нарушение от другата страна на някой от съществените елементи на настоящото споразумение, посочени в


text:
член 2 от дял I (Общи принципи) от настоящото споразумение.
 Член 456
 Връзка с други споразумения
 1. С настоящото се отменя Споразумението за партньорство и сътрудничество между Европейските общности и техните държави-членки, от една страна, и Република Молдова, от друга страна, подписано в Люксембург на 28 ноември 1994 г. и влязло в сила на 1 юли 1998 г.
 2. С настоящото споразумение се заменя споразумението, посочено в параграф 1. Позоваванията на това споразумение във всички други споразумения между страните по настоящото споразумение се тълкуват като позовавания на настоящото споразумение.
 3. Настоящото споразумение заменя Споразумението между Европейския съюз и Република Молдова относно закрилата на географските означения на земеделски продукти и храни, подписано на 26 юни 2012 г. в Брюксел и влязло в сила на 1 април 2013 г.
 Член 457
 1. Настоящото споразумение не засяга, до момента, в който се постигнат равностойни права за гражданите и икономическите оператори съгласно настоящото споразумение, правата, които са им предоставени чрез съществуващи споразумения, задължителни за една или повече държави-членки, от една страна, и за Република Молдова, от друга страна.
 2. Съществуващите споразумения, които се отнасят до конкретни области на сътрудничество, попадащи в приложното поле на настоящото споразумение, се считат за част от цялостните двустранни отношения, уредени с настоящото споразумение, и като част от обща институционална рамка.
 Член 458
 1. Страните могат да допълват настоящото споразумение, като сключват специфични споразумения във всяка област, която попада в приложното му поле. Такива споразумения представляват неразделна част от цялостните двустранни отношения, които се уреждат с настоящото споразумение, и са част от обща институционална рамка.
 2. Без да се засягат съответните разпоредби на Договора за Европейския съюз и на Договора за функционирането на Европейския съюз, настоящото споразумение и предприетите в съответствие с него действия по никакъв начин не засягат правомощията на държавите-членки да предприемат действия за двустранно сътрудничество с Република Молдова или да сключват, когато е целесъобразно, нови споразумения за сътрудничество с Република Молдова.
 Член 459
 Приложения и протоколи
 Приложенията и протоколите към настоящото споразумение са неразделна част от настоящото споразумение.
 Член 460
 Срок на действие
 1. Настоящото споразумение се сключва за неограничен срок.
 2. Всяка от страните може да денонсира настоящото споразумение, като нотифицира другата страна. Настоящото споразумение прекратява своето действие след шест месеца, считано от датата, на която е получена тази нотификация.
 Член 461
 Определяне на страните
 За целите на настоящото споразумение терминът „страните“ означава, от една страна, ЕС, неговите държави-членки или ЕС и неговите държави-членки съгласно съответните им правомощия, произтичащи от Договора за Европейския съюз и Договора за функционирането на Европейския съюз, и когато е уместно, означава също и Евратом съгласно неговите правомощия по силата на Договора за създаване на Европейската общност за атомна енергия, и от друга страна, Република Молдова.
 Член 462
 Териториално прилагане
 1. Настоящото споразумение се прилага, от една страна, на териториите, в рамките на които се прилагат Договорът за Европейския съюз, Договорът за функционирането на Европейския съюз и Договорът за създаване на Европейската общност за атомна енергия, и в съответствие с предвидените в посочените договори условия, а от друга страна, без да се


text:
засяга разпоредбата на параграф 2 от настоящия член — на територията на Република Молдова.
 2. Прилагането на настоящото споразумение или на дял V (Търговия и свързани с търговията въпроси) от него по отношение на тези области на Република Молдова, където правителството на Република Молдова не упражнява ефективен контрол, започва тогава, когато Република Молдова гарантира прилагането и изпълнението в пълна степен на настоящото споразумение или съответно на дял V (Търговия и свързани с търговията въпроси) от него на цялата си територия.
 3. Съветът за асоцииране приема решение относно момента, в който се гарантират прилагането и изпълнението в пълна степен на настоящото споразумение или на дял V (Търговия и свързани с търговията въпроси) от него на цялата територия на Република Молдова.
 4. Ако някоя от страните счита, че прилагането и изпълнението в пълна степен на настоящото споразумение или на дял V (Търговия и свързани с търговията въпроси) от него вече не са гарантирани в областите на Република Молдова, посочени в параграф 2 от настоящия член, тази страна може да поиска от Съвета за асоцииране да преразгледа въпроса дали настоящото споразумение или съответно дял V (Търговия и свързани с търговията въпроси) от него продължава да се прилага по отношение на въпросните области. В срок от три месеца след искането Съветът за асоцииране проучва положението и приема решение за това дали настоящото споразумение или дял V (Търговия и свързани с търговията въпроси) от него продължава да се прилага. Ако Съветът за асоцииране не приеме решение в срок от три месеца след искането, настоящото споразумение или дял V (Търговия и свързани с търговията въпроси) от него временно спира да се прилага по отношение на въпросните области дотогава, докогато Съветът за асоцииране приеме решение.
 5. Решенията на Съвета за асоцииране по настоящия член относно прилагането на дял V (Търговия и свързани с търговията въпроси) от настоящото споразумение се отнасят до целия този дял, а не до отделни части от него.
 Член 463
 Депозитар на настоящото споразумение
 Депозитар на настоящото споразумение е Генералният секретариат на Съвета на Европейския съюз.
 Член 464
 Влизане в сила и временно прилагане
 1. Страните ратифицират или одобряват настоящото споразумение в съответствие със своите вътрешни процедури. Инструментите за ратификация или одобрение се депозират при Генералния секретариат на Съвета на Европейския съюз.
 2. Настоящото споразумение влиза в сила на първия ден от втория месец след датата, на която е депозиран последният инструмент за ратификация или одобрение.
 3. Независимо от параграф 2 от настоящия член Съюзът и Република Молдова се споразумяват да прилагат временно части от настоящото споразумение, както са посочени от Съюза, съгласно установеното в параграф 4 от настоящия член и съгласно съответните си приложими вътрешни процедури и законодателство.
 4. Временното прилагане поражда действие от първия ден на втория месец след датата, на която депозитарят на настоящото споразумение получи следното:
 а)
 нотификацията от страна на Съюза относно приключването на необходимите за тази цел процедури, в която се посочват частите от Споразумението, които да се прилагат временно; и
 б)
 нотификацията от страна на Република Молдова относно приключването на процедурите, необходими за временното прилагане на настоящото


text:
споразумение.
 5. За целите на съответните разпоредби от настоящото споразумение, включително от съответните приложения и протоколи към него съгласно член 459, всяко позоваване в тези разпоредби на „датата на влизане в сила на настоящото споразумение“ се разбира като „датата, от която настоящото споразумение се прилага временно“ в съответствие с параграф 3 от настоящия член.
 6. По време на периода на временното прилагане разпоредбите на Споразумението за партньорство и сътрудничество между Европейските общности и техните държави-членки, от една страна, и Република Молдова, от друга страна, подписано в Люксембург на 28 ноември 1994 г. и влязло в сила на 1 юли 1998 г., които не попадат в обхвата на временното прилагане на настоящото споразумение, продължават да се прилагат.
 7. Всяка от страните може да нотифицира писмено депозитаря на настоящото споразумение за своето намерение да прекрати временното прилагане на настоящото споразумение. Прекратяването на временното прилагане поражда действие шест месеца, след като депозитарят на настоящото споразумение получи нотификацията.
 Член 465
 Автентични текстове
 Настоящото споразумение е съставено в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език, като всички текстове са еднакво автентични.
 В УВЕРЕНИЕ НА КОЕТО долуподписаните, надлежно упълномощени за целта представители подписаха настоящото споразумение.
 Voor het Koninkrijk België
 Pour le Royaume de Belgique
 Für das Königreich Belgien
 Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijk Gewest.
 Cette signature engage également la Communauté française, la Communauté flamande, la Communauté germanophone, la Région wallonne, la Région flamande et la Région de Bruxelles-Capitale.
 Diese Unterschrift bindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.
 За Република България
 Za Českou republiku
 For Kongeriget Danmark
 Für die Bundesrepublik Deutschland
 Eesti Vabariigi nimel
 Thar cheann Na hÉireann
 For Ireland
 Για την Ελληνική Δημοκρατία
 Por el Reino de España
 Pour la République française
 Za Republiku Hrvatsku
 Per la Repubblica italiana
 Για την Κυπριακή Δημοκρατία
 Latvijas Republikas vārdā –
 Lietuvos Respublikos vardu
 Pour le Grand-Duché de Luxembourg
 Magyarország részéről
 Għar-Repubblika ta' Malta
 Voor het Koninkrijk der Nederlanden
 Für die Republik Österreich
 W imieniu Rzeczypospolitej Polskiej
 Pela República Portuguesa
 Pentru România
 Za Republiko Slovenijo
 Za Slovenskú republiku
 Suomen tasavallan puolesta
 För Republiken Finland
 För Konungariket Sverige
 For the United Kingdom of Great Britain and Northern Ireland
 За Европейския съюз
 Por la Unión Europea
 Za Evropskou unii
 For Den Europæiske Union
 Für die Europäische Union
 Euroopa Liidu nimel
 Για την Ευρωπαϊκή Ένωση
 For the European Union
 Pour l'Union européenne
 Za Europsku uniju
 Per l'Unione europea
 Eiropas Savienības vārdā –
 Europos Sąjungos vardu
 Az Európai Unió részéről
 Għall-Unjoni Ewropea
 Voor de Europese Unie
 W imieniu Unii Europejskiej
 Pela União Europeia
 Pentru Uniunea Europeană
 Za Európsku úniu
 Za Evropsko unijo
 Euroopan unionin puolesta
 För Europeiska unionen
 За Европейската общност за атомна енергия
 Por la Comunidad Europea de la Energía Atómica
 Za Evropské společenství pro atomovou energii
 For Det